REGULAMENTUL (CE) NR. 1128/2009 AL CONSILIULUI
din 20 noiembrie 2009
de abrogare a unor acte caduce ale Consiliului în domeniul politicii agricole comune
CONSILIUL UNIUNII EUROPENE,
având în vedere Tratatul de instituire a Comunității Europene, în special articolele 36 și 37,
având în vedere propunerea Comisiei,
având în vedere avizul Parlamentului European (1),
întrucât:
(1)
Îmbunătățirea transparenței legislației comunitare reprezintă un element esențial al strategiei pentru o mai bună legiferare, pusă în aplicare de instituțiile comunitare. În acest context, este oportună retragerea din legislația în vigoare a acelor acte care nu mai produc efecte reale.
(2)
Regulamentul (CEE) nr. 2602/69 al Consiliului din 18 decembrie 1969 privind menținerea procedurii Comitetelor de gestionare (2) și-a încetat efectele, întrucât conținutul său a fost preluat de acte ulterioare.
(3)
Decizia 85/360/CEE a Consiliului din 16 iulie 1985 privind restructurarea sistemului de anchete agricole din Grecia (3) s-a referit la perioada 1986-1996 și, prin urmare, nu mai produce efecte.
(4)
Regulamentul (CEE) nr. 3570/90 al Consiliului din 4 decembrie 1990 privind derogările aplicabile anchetelor statistice în domeniul agricol din Germania, în contextul unificării Germaniei (4) a fost destinat aplicării în cursul perioadei de tranziție care a urmat după unificarea Germaniei și, prin urmare, nu mai produce efecte.
(5)
Regulamentul (CE) nr. 2611/95 al Consiliului din 25 octombrie 1995 de stabilire a posibilității de acordare a unui ajutor național pentru compensarea pierderilor de venit agricol cauzate de fluctuațiile monetare din alte state membre (5) s-a referit la posibilitatea de a acorda un ajutor pe o perioadă de trei ani, care trebuia notificat înainte de 30 iunie 1996 și, prin urmare, nu mai produce efecte.
(6)
Regulamentul (CE) nr. 1107/2007 al Consiliului din 26 septembrie 2007 de derogare de la Regulamentul (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori, în ceea ce privește retragerea terenurilor din circuitul agricol pentru anul 2008 (6), s-a referit numai la anul 2008 și, prin urmare, nu mai produce efecte.
(7)
Din motive de securitate și claritate juridică, regulamentele și decizia caduce sus-menționate ar trebui abrogate,
ADOPTĂ PREZENTUL REGULAMENT:
Articolul 1
(1) Regulamentele (CEE) nr. 2602/69, (CEE) nr. 3570/90, (CE) nr. 2611/95 și (CE) nr. 1107/2007 și Decizia 85/360/CEE se abrogă.
(2) Abrogarea regulamentelor și a deciziei menționate la alineatul (1) nu aduce atingere menținerii în vigoare a actelor comunitare adoptate în baza regulamentelor și a deciziei respective.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 noiembrie 2009.